மணிமேகலை

வினாக்கள்

1.மணிமேகலை – நூல் குறிப்புத் தருக.

கோவலனுக்கும் மாதவிக்கும் மகளாகப் பிறந்த மணிமேகலையின் துறவு வாழ்க்கையைக் கூறுவதால் மணிமேகலைத் துறவு என்ற பெயரும் மணிமேகலை நூலுக்கு உண்டு. பௌத்த சமயச்சார்புடையது. கதை அடிப்படையில் மணிமேகலையைச் சிலப்பதிகாரத்தின் தொடர்ச்சியெனக் கூறுவர். முப்பது காதைகளைக் கொண்ட நூல்.

2.சீத்தலைச்சாத்தனார் – குறிப்புத்தருக,

மணிமேகலைக்காப்பியத்தை இயற்றியவர் சீத்தலைச்சாத்தனார். சாத்தன் என்ற இயற்பெயர் கொண்ட இவர் திருச்சியைச் சேர்ந்த சீத்தலை என்ற ஊரில் பிறந்தவர் என்பர். கூலம் எனப்படும் தானிய வணிகம் செய்தவர். தண்டமிழ் ஆசான், சாத்தன், நன்னூற் புலவன் என்ற பெயர்களும் உண்டு. சிலப்பதிகாரம் இயற்றிய இளங்கோவடிகளும், சாத்தனாரும் சமகாலத்தவர்.

3.ஐம்பெருங்குழு, எண்பேராயத்தை விவரி,

ஐம்பெருங்குழு

* அமைச்சர்
* சடங்கு செய்விப்போர்
* படைத்தலைவர்
* தூதர்
* சாரணர் (ஒற்றர்)

எண்பேராயம்

* கரணத்தியலவர்
* கருமவிதிகள்
* கனகச்சுற்றம்
* நகரமாந்தர்
* படைத்தலைவர்
* யானை வீரர்
* கடைக்காப்பாளர்
* இவுளிமறவர்

4. பழமணல் மாற்றுமின்; புதுமணல் பரப்புமின் – இடஞ்சுட்டிப் பொருள் விளக்குக.

இடம்:

கூலவாணிகன் சீத்தலைச்சாத்தனார் இயற்றிய மணிமேகலைக் காப்பியத்தில் இடம் பெற்றிருக்கிறது இத்தொடர்.

பொருள்:

விழாக்கள் நிறைந்த இம்மூதூரின் தெருக்களிலும் மன்றங்களிலும் பழைய மணலை மாற்றிப் புது மணலைப் பரப்புங்கள் என்று குறிப்பிடப்படுகிறது.

விளக்கம் :

மணிமேகலைக் காப்பியத்தில் முப்பது காதைகளுள் முதல் காதையாக விளங்குவது விழாவறைக் காதை ஆகும். புகார் நகரில் இருபத்தெட்டு நாள் நடைபெறக் கூடிய இந்திரவிழா தொடங்க உள்ளது. இந்த அறிவிப்பை யானை மீது அமர்ந்து முரசறைவோன் அறிவித்தான், விழாக்கள் நிறைந்த இம்மூதூரின் தெருக்களிலும், மன்றங்களிலும் பழைய மணலை மாற்றிப் புதிய மணலைப் பரப்புங்கள் என்று அறிவிக்கிறான்.

5. பட்டிமண்டபம், பட்டிமன்றம் – இரண்டும் ஒன்றா? விளக்கம் எழுதுக.

பட்டிமண்டபம் என்பது இலக்கிய வழக்கு. ஆனால் இன்று நடைமுறையில் பலரும் பட்டிமன்றம் என்றே குறிப்பிடுகிறார்கள். பேச்சு வழக்கும் ஏற்றுக் கொள்ளப்படுகிறது.

“மகத நன்நாட்டு வாள்வாய் வேந்தன்”

பகைப்புறத்துக் கொடுத்த பட்டிமண்டபம் எனச் சிலப்பதிகாரத்திலும், “பட்டிமண்டபத்துப் பாங்கு அறிந்து ஏறுமின்“ என மணிமேகலையிலும்,

“பட்டிமண்டபம் ஏற்றினை, ஏற்றினை; எட்டினோடு இரண்டும் அறியனையே” என்று திருவாசகத்திலும்

 “பன்னரும் கலை தெரி பட்டிமண்டபம்” எனக் கம்பராமாயணத்திலும் இச்சொல் பயின்று வருதலை அறியலாம்.

நெடுவினா

1.மணிமேகலை நூலின் விழாவறைக் காதையில் சொல்லப்படும் கருத்துகளைக் கூறுக.

இந்திரவிழாவைக் காண வந்தோர்:

புகார் நகரில் உலகியல், தத்துவம், வீடுபேறு ஆகிய பொருள்களை விளக்குபவராகிய சமயவாதிகள் கூடி உள்ளனர்.

காலக்கணிதர், கடவுளர், பல மொழி பேசும் அயல்நாட்டினர், ஐம்பெருங்குழு மற்றும் எண்பேராயத்தைச் சேர்ந்தவர்களும் அரசவையில் ஒன்று திரண்டு உள்ளனர்.

விழா முன்னேற்பாடுகள்:

தோரணம் கட்டிய தெருக்களிலும், மன்றங்களிலும் பூரண கும்பம், பொற்பாலிகை, பாவைவிளக்கு போன்ற மங்கலப் பொருள்களை அழகுபடுத்தி வையுங்கள். குலை முற்றிய பாக்கு மரத்தையும், வாழை மரத்தையும், வஞ்சிக்கொடியையும், பூங்கொடிகளையும், கரும்பையும் நட்டு வையுங்கள். வீடுகளின் முன் தெருத்திண்ணையின் தங்கத்தூண்களில் முத்து மாலைகளைத் தொங்க விடுங்கள். தெருக்களிலும், மன்றங்களிலும் பழைய மணலை மாற்றிப் புதிய மணலைப் பரப்புங்கள்; துகில் கொடிகளை மாடங்களின் வாயில்களில் சேர்த்துக் கட்டுங்கள்.

பட்டிமண்டபம் ஏறுக:

தெருக்களிலும் மன்றங்களிலும் நல்லவை பற்றிச் சொற்பொழிவாற்றுங்கள். சமயத்திற்கு உரிய உட்பொருள் அறிந்து வாதிடுவோர் பட்டிமண்டப முறைகளைத் தெரிந்து வாதிட்டுத் தீர்வு காணுங்கள்.

சினமும் பூசலும் கைவிடுக:

பகைவரிடம் கோபமும், பூசலும் கொள்ளாது விலகி நில்லுங்கள். மணல் குன்று, பூஞ்சோலை, ஆற்றிடைக் குறை, நிழல் தரும் தண்ணீர்த் துறைகளில் நடைபெறும் இருபத்தெட்டு நாள் விழா நிகழ்வுகளில் தேவரும் மக்களும் ஒன்றுபட்டு மகிழ்வுடன் உலாவி வருவர் என்பதனை நன்கு அறியுங்கள்.

வாழ்த்து:

காலாட்படையினரும், தேர்ப்படையினரும், குதிரைப்படையினரும், யானைப் படையினரும் சூழ்ந்து வர அகன்ற முரசினை முரசறைவோர் அறைந்தான். ”பசியும் நோயும் பகையும் நீங்கி மழையும் வளமும் எங்கும் பெருகுவதாக” என்று வாழ்த்தி முரசறைந்தான்.